મુંબઈ, તા. 12 : યજમાન મુંબઈ ઇન્ડિયન્સ અને રાજસ્થાન રોયલ્સ બંને ટીમો એક જ નૌકામાં સવાર છે. બંને ટીમો 11 મૅચોમાં દસ પોઇન્ટ્સ ધરાવે છે અને પ્લેઅૉફ્ફમાં પહોંચવા માટે બેઉને પોતપોતાની ત્રણેય મૅચ જીતવી જરૂરી છે. મુંબઈએ લાગલગાટ ત્રણ મૅચમાં વિજય મેળવ્યો છે અને છેલ્લી મૅચમાં કોલકાતાને તેમના ઘરઆંગણે 102 રનથી સજ્જડ પરાજય આપ્યા બાદ ટીમનો ઉત્સાહ શિખર પર હશે. તો ચેન્નઈ સુપર કિંગ્સને તેમના ઘરઆંગણે નમાવ્યા બાદ રાજસ્થાન રોયલ્સનો જુસ્સો ચરમ પર હશે. આ મૅચના પરિણામના આધારે પ્લેઅૉફ્ફમાં સ્થાન પામનારી ચોથી ટીમ નક્કી થશે.